Diari Oficial de la Generalitat Valenciana


Sumari del DOGV 8265, del 03-04-2018 (2018/2261)

RESOLUCIÓ de 14 de febrer de 2018, de la consellera de Sanitat Universal i Salut Pública, per la qual s'aprova i s'ordena la publicació del Pla de prevenció de riscos laborals de la Conselleria de Sanitat Universal i Salut Pública.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8265

Data del DOGV
:   03-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2261


Data del document
:   14-02-2018

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * legislació
    * funcionari

RESOLUCIÓ de 14 de febrer de 2018, de la consellera de Sanitat Universal i Salut Pública, per la qual s'aprova i s'ordena la publicació del Pla de prevenció de riscos laborals de la Conselleria de Sanitat Universal i Salut Pública. [2018/2261]  
L'article 40.2 de la Constitució Espanyola encomana als poders públics, com un dels principis rectors de la política social i econòmica, vetlar per la seguretat i higiene en el treball.  
La Llei 31/1995, de 8 de novembre, en el seu article 14, va establir el mandat d'integrar la prevenció de riscos laborals en el sistema general de gestió de l'organització, per mitjà de la implantació i aplicació d'un pla de prevenció de riscos laborals.  
El Reial decret 39/1997, pel qual s'aprova el Reglament dels serveis de prevenció, en el seu article 2, determina l'estructura i contingut d'aquest Pla de prevenció.  
L'Acord de 24 de març de 2017, del Consell, pel qual s'aprova el Pla de prevenció de riscos laborals de l'Administració de la Generalitat, estableix els principis bàsics de la política preventiva de la Generalitat i constitueix el marc general per a l'elaboració per cada conselleria i organisme autònom del seu pla de prevenció.  
La Conselleria de Sanitat Universal i Salut Pública, per a millorar l'eficàcia de les seues polítiques en matèria preventiva, i, alhora, per a acomplir el mandat legal ha elaborat el present Pla de prevenció de riscos laborals, aprovat per la Comissió Sectorial de Seguretat i Salut Laboral en la reunió celebrada el dia 31 d'octubre de 2017.  
Per la seua banda, la Llei 39/2015, d'1 d'octubre, del procediment administratiu comú, estableix en l'article 45.1 que «Els actes administratius seran objecte de publicació quan així ho establisquen les normes reguladores de cada procediment o quan ho aconsellen raons d'interés públic apreciades per l'òrgan competent». En aquest supòsit es considera oportuna la seua publicació per a donar publicitat al pla.  
  
Per tot això, i en ús de les atribucions de l'article 28 de la Llei 5/1983, de 30 de desembre, del Consell, resolc:  
  
Primer  
Aprovar el Pla de prevenció de riscos laborals de la Conselleria de Sanitat Universal i Salut Pública, que s'incorpora com a annex a la present resolució.  
  
Segon  
Disposar la publicació de la present resolució en el Diari Oficial de la Generalitat Valenciana.  
  
Tercer  
El pla entrarà en vigor l'endemà de la seua publicació.  
  
València, 14 de febrer de 2018.- La consellera de Sanitat Universal i Salut Pública: Carmen Montón Giménez.  
  
  
ANNEX  
Pla de prevenció de riscos laborals de la Conselleria de Sanitat Universal i Salut Pública  
  
1. Introducció  
L'article 16 de la Llei 31/1995, de 8 de novembre, de prevenció de riscos laborals, estableix que la prevenció de riscos laborals s'haurà d'integrar en el sistema general de gestió de l'empresa, tant en el conjunt de les seues activitats com en tots els nivells jeràrquics d'aquesta, per mitjà de la implantació i aplicació d'un pla de prevenció de riscos laborals.  
Aquest pla de prevenció de riscos laborals haurà d'incloure l'estructura organitzativa, les responsabilitats, les funcions, les pràctiques, els procediments, els processos i els recursos necessaris per a realitzar l'acció de prevenció de riscos en l'empresa, en els termes que reglamentàriament s'establisquen.  
Per la seua banda, l'article 1 del Reial decret 39/1997, pel qual s'aprova el Reglament dels serveis de prevenció, estableix de forma explícita l'obligació d'integrar la prevenció en el conjunt d'activitats de l'empresa, i pel que fa a això precisa que la integració s'ha de projectar en els processos tècnics, en l'organització del treball i en les condicions en què aquest es preste. Per això, integrar la prevenció en el sistema de gestió de l'empresa, siga quina siga la seua estructura organitzativa, implica integrar la prevenció en la gestió i realització de totes les activitats desenvolupades per aquesta, en la mesura en què puguen repercutir, directa o indirectament, sobre la seguretat i salut dels treballadors i les treballadores.  
La Conselleria de Sanitat Universal i Salut Pública, per a millorar l'eficàcia de les seues polítiques en matèria preventiva, i, alhora, per a acomplir el mandat establit en l'article 2 del RD 39/1997, de 17 de gener, pel qual s'aprova el Reglament dels serveis de prevenció, elabora el present pla de prevenció de riscos laborals, aprovat per la Comissió Sectorial de Seguretat i Salut Laboral en la reunió celebrada el dia 31 d'octubre de 2017.  
  
2. Organització de la Conselleria de Sanitat Universal i Salut Pública  
2.1. Descripció de l'activitat  
La Llei 10/2014, de 29 de desembre, de Salut de la Comunitat Valenciana, defineix el Sistema Valencià de Salut com el conjunt de centres, serveis i establiments de la Comunitat Valenciana, gestionats sota la responsabilitat de la Generalitat i dirigits a fer efectiu el dret constitucional a la salut, que inclou tant l'assistència sanitària com les actuacions de salut pública.  
El Sistema Valencià de Salut integra totes les finalitats, activitats i prestacions sanitàries que, d'acord amb el que preveu la normativa estatal bàsica, són responsabilitat de la Generalitat per al degut compliment del dret a la protecció de la salut.  
La seua gestió i administració correspon a la conselleria competent en matèria de sanitat, que ha d'organitzar i tutelar la salut individual i col·lectiva per mitjà de les prestacions, serveis i mesures preventives necessàries. En l'actualitat, de conformitat amb el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (modificat pel Decret 32/2017, de 10 de març, del Consell), aquestes competències corresponen a la Conselleria de Sanitat Universal i Salut Pública.  
  
2.2. Organització administrativa  
Actualment, el Decret 37/2017, de 10 de març, del Consell, estableix l'estructura orgànica i funcional de la Conselleria de Sanitat Universal i Salut Pública. La Conselleria s'estructura en:  
- Òrgans superiors (consellera o conseller i secretari o secretària autonòmica).  
- Nivell directiu (subsecretaria i direccions generals).  
- Nivell administratiu, que aglutina les unitats que depenen directament dels òrgans superiors i del nivell directiu.  
Territorialment, s'organitza en serveis centrals i perifèrics. Els serveis centrals estenen la seua competència a tot l'àmbit de la Comunitat Valenciana i les direccions territorials al respectiu àmbit provincial.  
  
2.3. Organització assistencial  
El Sistema Valencià de Salut s'organitza en dos entorns o nivells assistencials: atenció primària i atenció especialitzada.  
En l'actualitat, en els nivells assistencials es disposa dels centres següents:  
- En atenció especialitzada: 28 hospitals d'aguts, 7 hospitals de llarga estada i 21 centres d'especialitats.  
- En atenció primària: 244 centres de salut, 569 consultoris, 434 unitats de suport (salut mental, odontologia preventiva, salut sexual i reproductiva, conductes addictives, rehabilitació, prevenció de càncer de mama, alcohologia) i 42 centres sanitaris integrats.  
- En matèria de salut pública, es disposa de 16 centres de salut pública i 3 laboratoris de salut pública que donen cobertura als 24 departaments de salut.  
L'Escola Valenciana d'Estudis de la Salut és la unitat administrativa de la CSUSP per al suport cientificotècnic en l'àmbit de la formació, docència i recerca.  
La recerca sanitària i biomèdica de la Comunitat Valenciana es desenvolupa tant en centres de recerca com en centres assistencials, la gestió de recerca dels quals es realitza per mitjà de 5 fundacions de recerca i 1 institut de recerca.  
2.4. Organització territorial: el mapa sanitari valencià  
El Decret 224/2007, de 16 de novembre, del Consell, va aprovar el Mapa Sanitari de la Comunitat Valenciana. En l'actualitat, el territori valencià està estructurat en 24 departaments de salut i 241 zones bàsiques de salut.  
  
3. Àmbit d'aplicació  
El present pla de prevenció serà aplicable al personal que desenvolupa la seua activitat laboral en l'àmbit de les institucions sanitàries de la Conselleria de Sanitat Universal i Salut Pública de la Generalitat Valenciana i al personal comprés en el Decret 71/1989, de 15 de maig, del Consell de la Generalitat Valenciana, sobre regulació dels òrgans de gestió de personal de la Conselleria de Sanitat i Consum i dels òrgans que en depenen.  
  
4. Declaració de la política preventiva  
La Conselleria de Sanitat Universal i Salut Pública estableix la política preventiva com un element bàsic del seu sistema de gestió de la prevenció, que permetrà implantar una cultura preventiva dins dels seus centres, que incrementarà, de manera progressiva, els nivells de benestar del personal que hi treballen.  
Els principis bàsics de la política preventiva de la Conselleria de Sanitat Universal i Salut Pública són els següents:  
- Garantir el compliment de la legislació de prevenció de riscos laborals aplicable a les nostres activitats i centres de treball.  
- Garantir els més alts nivells de benestar físic, mental i social dels treballadors.  
- Comprometre's amb la millora contínua de les condicions de treball, d'acord amb els avanços tecnològics i organitzatius.  
- Eliminar i reduir al màxim els riscos presents en l'entorn de treball que puguen provocar danys a la salut dels treballadors.  
  
- Adaptar el lloc de treball, l'entorn i els aspectes organitzatius a les característiques individuals de les persones, a fi i efecte d'aconseguir l'harmonització entre l'eficàcia i el benestar humà.  
- Garantir la participació i informació de tot el personal, de manera que es potencie i es faça efectiu el seu dret de consulta i participació.  
  
- Desenvolupar les actuacions informatives i formatives necessàries per a la major eficàcia de l'activitat preventiva entre el personal de la Conselleria de Sanitat Universal i Salut Pública.  
- Adoptar una perspectiva de gènere de manera transversal en la prevenció de riscos en l'entorn laboral.  
La Conselleria de Sanitat Universal i Salut Pública considera que la gestió de la prevenció correspon a tota l'organització; és una responsabilitat compartida i transversal, per la qual cosa espera que cada treballador o treballadora, en les funcions que li han sigut assignades, faça seu l'esperit i la lletra d'aquesta política i col·labore en el seu desenvolupament.  
La política preventiva es revisarà periòdicament, es comunicarà a tot el personal i estarà a la seua disposició en la pàgina web de la Conselleria.  
  
5. Objectius i metes  
Els objectius preventius que pretén aconseguir la Conselleria de Sanitat Universal i Salut Pública amb l'aplicació del present pla de prevenció, a tenor de la política preventiva establida, són els següents:  
  
- Complir els principis essencials indicats en la política preventiva.  
  
- Integrar el sistema de gestió preventiva en el sistema general de gestió de la Conselleria de Sanitat Universal i Salut Pública.  
- Impulsar el principi de responsabilitat preventiva en tots els nivells de l'organització.  
- Desenvolupar el manual de gestió preventiva amb els procediments necessaris per a l'adequada integració de la prevenció en l'organització i estructura de la Conselleria de Sanitat Universal i Salut Pública.  
6. Organització de l'activitat preventiva  
6.1. Estructura organitzativa, funcions i responsabilitats en matèria de prevenció de riscos laborals de la Conselleria de Sanitat Universal i Salut Pública  
Els nivells jeràrquics de l'organització han de vetlar per la seguretat i salut del personal que tenen sota la seua dependència, en el desenvolupament de l'activitat laboral que realitze en qualsevol centre dependent de la Conselleria.  
6.1.1. Persona titular de la Conselleria de Sanitat Universal i Salut Pública  
És la màxima responsable d'integrar la prevenció de riscos laborals en la Conselleria de Sanitat Universal i Salut Pública i de vetlar perquè es desenvolupe eficientment. En el seu àmbit d'actuació i competències, té les següents funcions i responsabilitats:  
a) Aprovar i establir mecanismes per a la revisió del Pla de prevenció de la Conselleria de Sanitat Universal i Salut Pública.  
b) Aprovar i establir mecanismes per a la revisió dels objectius estratègics i la planificació de les activitats preventives.  
6.1.2. Secretaria autonòmica de Salut Pública i del Sistema Sanitari Públic i Salut Pública i Subsecretaria de la Conselleria de Sanitat Universal  
Són responsables, en el seu àmbit d'actuació i les seues competències, del desenvolupament de les funcions següents:  
a) Vetlar per la suficiència de recursos materials, humans i econòmics per a la implantació del Pla de prevenció.  
b) Vetlar per l'efectivitat en la integració de la prevenció en tots els nivells jeràrquics.  
c) Impulsar la implantació del Pla de prevenció de riscos laborals i els procediments que l'integren.  
d) Impulsar i promoure la prevenció de riscos laborals en el seu àmbit.  
e) Aprovar els objectius operatius en matèria de prevenció per al seu àmbit, d'acord amb els objectius estratègics i la política preventiva de la Conselleria de Sanitat Universal i Salut Pública.  
f) Dotar la Conselleria de Sanitat Universal i Salut Pública dels mitjans adequats per al sistema de gestió de la prevenció de riscos laborals.  
  
6.1.3. Direccions generals, direccions territorials i subdireccions generals de la Conselleria de Sanitat Universal i Salut Pública  
Són responsables, en el seu àmbit d'actuació i les seues competències, del desenvolupament de les funcions següents:  
a) Fer el seguiment de l'aplicació de la política preventiva.  
b) Elevar propostes a la persona titular de la Conselleria de Sanitat Universal i Salut Pública relatives als objectius estratègics i a la planificació de l'activitat preventiva.  
c) Impulsar, promoure i vetlar per la integració i la coordinació de l'activitat preventiva.  
6.1.4. Gerències de departament de salut i direccions de centres departamentals o no departamentals (responsables de centre)  
En aquest nivell de funcions i responsabilitats s'integren, a més de les gerències dels departaments de salut, les direccions de centres de salut pública, del centre de transfusions, dels hospitals de mitjana i llarga estada (HACLES) i dels serveis d'emergències sanitàries (SES).  
  
Són responsables, en el seu àmbit d'actuació i les seues competències, del desenvolupament de les funcions següents:  
a) Implantar el Pla de prevenció de riscos laborals i els procediments que l'integren.  
b) Impulsar i promoure la integració de la prevenció de riscos laborals.  
c) Aprovar els objectius operatius en matèria de prevenció, d'acord amb els objectius estratègics i la política preventiva de la Conselleria de Sanitat Universal i Salut Pública.  
d) Aprovar la planificació de l'activitat preventiva per a aconseguir els objectius establits.  
e) Vetlar per l'aplicació de la planificació de l'activitat preventiva.  
  
f) Garantir la participació i la informació del personal emprat públic per mitjà dels òrgans de consulta i participació del seu àmbit.  
  
g) Dotar l'organització preventiva dels recursos humans i materials necessaris per a aconseguir els objectius establits.  
6.1.5. Direcció d'hospital, Direcció Mèdica, Direcció d'Infermeria, Direcció Econòmica, Inspecció de Serveis Sanitaris i altres direccions  
  
Són responsables, en el seu àmbit d'actuació i les seues competències, del desenvolupament de les funcions següents:  
a) Implantar i fer el seguiment de la planificació preventiva establida.  
b) Coordinar i supervisar les actuacions preventives que s'han de desenvolupar en el seu àmbit d'actuació i competències.  
c) Coordinar la implantació del Pla de prevenció de riscos laborals i els procediments que l'integren en el seu àmbit d'actuació i competències.  
d) Integrar la prevenció de riscos laborals en les activitats i processos que es desenvolupen en el seu àmbit d'actuació i competències.  
e) Promoure els mètodes de treball segurs.  
6.1.6. Prefectures de servei, secció, unitat, sector, equip, coordinacions, supervisions i assimilats (figures assimilables als comandaments intermedis)  
Són responsables, en el seu àmbit d'actuació i les seues competències, del desenvolupament de les funcions següents:  
a) Coordinar i supervisar les actuacions preventives que es desenvolupen.  
b) Conéixer i acomplir els procediments generals i operatius que són aplicables en el seu àmbit d'actuació, amb una atenció especial a:  
  
- Notificació i recerca d'accidents.  
- Situacions de violència.  
- Comunicació de riscos.  
c) En col·laboració amb les unitats perifèriques del Servei de Prevenció de Riscos Laborals, elaborar i posar en pràctica mètodes i procediments de treball segur.  
d) Informar el personal que està al seu càrrec dels riscos laborals als quals està sotmés i de les mesures de prevenció i protecció que han d'adoptar.  
e) Vigilar el compliment de les normes i procediments establits en matèria de prevenció de riscos laborals.  
6.1.7. Personal de la Conselleria de Sanitat Universal i Salut Pública  
  
S'entén per personal de la Conselleria de Sanitat Universal i Salut Pública, a l'efecte del present Pla, el conjunt de persones que, amb independència de la seua categoria, nivell jeràrquic o relació jurídica amb la Generalitat Valenciana, estiguen incloses en l'àmbit d'aplicació de l'article 1 del Decret 71/89 del Consell de la Generalitat Valenciana, sobre regulació dels òrgans de gestió del personal de la Conselleria de Sanitat i Consum i òrgans dependents.  
En l'actualitat, el nombre de treballadors que presten servei en la Conselleria de Sanitat Universal i Salut Pública és de 51.995, dels quals 38.636 (74,3 %) són dones i 13.359 (25,7 %) són homes.  
  
De manera general, les seues funcions en matèria preventiva són:  
a) Vetlar, segons les seues possibilitats i mitjançant el compliment de les mesures de prevenció que en cada cas siguen adoptades, per la seua pròpia seguretat i salut en el treball i per la d'aquelles altres persones a les quals puga afectar la seua activitat professional a causa dels seus actes i omissions en el treball, de conformitat amb la seua formació i les instruccions donades per la Conselleria de Sanitat Universal i Salut Pública.  
b) Usar adequadament, d'acord amb la seua naturalesa i els riscos previsibles, els equips de treball, aparells, instrumental, eines, substàncies perilloses, equips de transport i, en general, qualssevol altres mitjans amb els quals desenvolupen la seua activitat.  
c) Utilitzar correctament els mitjans i equips de protecció facilitats.  
  
d) No posar-los fora de funcionament i utilitzar correctament els dispositius de seguretat existents o que s'instal·len en els mitjans relacionats amb la seua activitat o en els llocs de treball en els quals aquesta es duga a terme.  
e) Informar immediatament al seu superior jeràrquic directe, als treballadors designats per a realitzar activitats de protecció i prevenció i, si escau, al Servei de Prevenció sobre qualsevol situació que es considere que puga presentar un risc per a la seguretat i la salut.  
f) Contribuir al compliment de les obligacions establides per l'autoritat competent amb la finalitat de protegir la seguretat i salut en el treball.  
g) Cooperar amb els seus superiors directes per a poder garantir unes condicions de treball que siguen segures i no comporten riscos per a la seguretat i la salut en el treball.  
h) Suggerir les mesures que considere oportunes en el seu àmbit de treball per a millorar-ne la qualitat, la seguretat i l'eficàcia.  
6.1.8. Delegades i delegats de prevenció  
El Decret 123/2001, de 10 de juliol, del Govern Valencià, pel qual s'aprova el Reglament dels serveis de prevenció de riscos laborals en l'àmbit de l'Administració de la Generalitat Valenciana i els seus organismes autònoms, en l'article 6, estableix les competències dels delegats i les delegades de prevenció, com a representants del personal amb funcions específiques en matèria de prevenció de riscos en el treball.  
  
En l'àmbit de la Conselleria de Sanitat Universal i Salut Pública, tindran les competències i facultats següents:  
- Col·laborar en la millora de l'acció preventiva pròpia.  
- Promoure i fomentar la cooperació del personal en l'execució de les normes sobre prevenció de riscos laborals.  
- Rebre consultes de l'òrgan de direcció, amb caràcter previ a la seua execució, sobre les decisions a què es refereix l'article 33 de la Llei de prevenció de riscos laborals.  
- Exercir una labor de vigilància i control sobre el compliment de la normativa de prevenció de riscos laborals.  
- Qualsevol altra que els siga encomanada pel comitè de seguretat i salut corresponent.  
- Acompanyar el personal tècnic del Servei de Prevenció en les avaluacions, de caràcter preventiu, del medi ambient de treball, així com, i en els termes previstos en l'article 40 de la Llei de prevenció de riscos laborals, acompanyar la Inspecció de treball i Seguretat Social en les visites i verificacions que realitze als centres de treball per a comprovar el compliment de la normativa sobre prevenció de riscos laborals, en les quals podran formular davant la Inspecció les observacions que estimen oportunes.  
- Tindre accés, amb les limitacions previstes en l'apartat 4 de l'article 22 de la Llei de prevenció de riscos laborals, a la informació i documentació relatives a les condicions de treball que siguen necessàries per a l'exercici de les seues funcions i, en particular, a la prevista en els articles 18 i 23 de la llei esmentada. Quan la informació estiga subjecta a les limitacions ressenyades, només podrà ser subministrada de manera que es garantisca el respecte de la confidencialitat.  
- Rebre informació, de l'òrgan de direcció que siga procedent en cada cas, sobre els danys produïts en la salut del personal, una vegada que s'haja tingut coneixement d'aquests, i es podran presentar en el lloc dels fets, fins i tot fora de la seua jornada laboral, per a conéixer-ne les circumstàncies.  
- Rebre de l'òrgan de direcció les informacions obtingudes per aquest, procedents de les persones o òrgans encarregats de les activitats de protecció i prevenció en l'Administració del Govern Valencià, així com dels organismes competents per a la seguretat i la salut del personal, sense perjudici del que es disposa en l'article 40 de la Llei de prevenció de riscos laborals en matèria de col·laboració amb la Inspecció de Treball i Seguretat Social.  
- Realitzar visites als llocs de treball per a exercir una labor de vigilància i control de l'estat de les condicions de treball. A tal fi, poden accedir a qualsevol zona dels llocs de treball i comunicar-se durant la jornada amb el personal, de manera que no s'altere el normal desenvolupament de l'activitat laboral.  
- Recaptar de l'òrgan de direcció l'adopció de mesures de caràcter preventiu per a la millora dels nivells de protecció de la seguretat i la salut del personal. A tal fi, poden fer propostes a l'Administració, així com al Comité de Seguretat i Salut, per a ser sotmeses a discussió en aquest òrgan. La decisió negativa de l'Administració sobre l'adopció de les mesures proposades per la delegada o el delegat de prevenció haurà de ser motivada, i serà adoptada en un termini no superior a 15 dies, llevat que el nombre de propostes formulades impedisca raonablement el compliment d'aquest termini.  
- Proposar a l'òrgan de representació del personal corresponent l'adopció de l'acord de paralització d'activitats a què es refereix l'apartat 3 de l'article 21 de la Llei de prevenció de riscos laborals. Aquest acord podrà ser adoptat per decisió majoritària dels delegats de prevenció, quan no resulte possible reunir l'òrgan de representació del personal amb la urgència requerida.  
Hauran d'impulsar l'incentivació al personal per a dur a terme pràctiques i comportaments segurs en el desenvolupament del seu treball, així com exigir el compliment de la legislació vigent en matèria de prevenció de riscos laborals.  
6.2. Estructura, funcions i responsabilitats del Servei de Prevenció de Riscos Laborals de la Conselleria de Sanitat Universal i Salut Pública  
  
6.2.1. Estructura  
El Servei de Prevenció de Riscos Laborals de la Conselleria de Sanitat Universal i Salut Pública, organitzat segons l'Ordre de 6 d'agost de 2001 del conseller de Sanitat, consta d'una unitat central i d'unitats perifèriques distribuïdes pel territori de la Comunitat Valenciana, d'acord amb el model consensuat en el si de la mesa sectorial de data 3 de febrer de 2000.  
Depén orgànicament i jeràrquica de la Subdirecció General d'Administració de Personal i Salut Laboral de la Direcció General de Recursos Humans i Econòmics.  
Les unitats perifèriques depenen orgànicament i funcional del Servei de Prevenció de Riscos Laborals de la Conselleria de Sanitat Universal i Salut Pública, i jeràrquicament, de la gerència del departament de salut en què desenvolupen la seua activitat.  
El personal del servei de prevenció haurà de complir, pel que fa a les seues funcions i qualificació, amb el que estableix el Reial decret 39/1997, pel qual s'aprova el Reglament dels serveis de prevenció, i el Decret 38/2006, de 24 de març, del Consell de la Generalitat, pel qual s'estableixen determinades categories i funcions de personal estatutari de l'Agència Valenciana de Salut, organisme autònom adscrit a la Conselleria de Sanitat.  
El Servei de Prevenció de Riscos Laborals de la Conselleria de Sanitat Universal i Salut Pública tindrà una actuació coordinada en el conjunt de l'Administració de la Generalitat i els seus organismes autònoms, per mitjà dels mecanismes que es prevegen en la normativa, tal com s'estableix en l'article 10, apartat 3, del Decret 109/2013, de 26 de juliol, del Consell, pel qual s'aprova el Reglament orgànic i funcional de l'Institut Valencià de Seguretat i Salut en el Treball (INVASSAT).  
  
6.2.2. Funcions i responsabilitats  
Les funcions del Servei de Prevenció de Riscos Laborals, sobre la base de la normativa vigent i en funció de la distribució de competències entre les unitats que el constitueixen, són les següents:  
1.4.3.1. Unitat Central del Servei de Prevenció de Riscos Laborals  
  
- Proposar les polítiques, els programes i els objectius en matèria de prevenció de riscos laborals.  
- Elaborar el Pla de prevenció d'acord amb les directrius que la direcció de la Conselleria establisca.  
- Implantar, revisar i mantindre el sistema de gestió en prevenció de riscos laborals.  
- Valorar i promoure la integració de la prevenció en el sistema general de gestió de la Conselleria, assistint-la i assessorant-la per a una eficaç consecució de l'esmentada integració. En aquest sentit, es col·laborarà amb totes aquelles direccions que gestionen activitats que poden tindre alguna repercussió en la seguretat i salut de personal, amb la finalitat de concretar els requisits preventius aplicables a la realització de l'activitat i a les condicions de treball, formant i informant el personal que intervé en la gestió de l'activitat i precisant les decisions i successos que han de ser consultats o comunicats al Servei de Prevenció.  
  
- Proporcionar a la Conselleria i a la Comissió Sectorial de Seguretat i Salut l'assessorament i el suport que precise en tot el que concerneix a la prevenció de riscos laborals.  
- Recopilar la normativa de prevenció de riscos laborals, tindre-la actualitzada i divulgar-la.  
- Establir directrius per a la realització de la programació anual d'activitats preventives tenint en compte les indicacions aportades per la direcció de la Conselleria, així com de la Comissió Sectorial de Seguretat i Salut.  
- Realitzar el seguiment de l'acompliment de la programació anual d'activitats preventives.  
- Coordinar l'activitat del Servei de Prevenció de Riscos Laborals, conformement a protocols o altres mitjans existents que establisquen els objectius, procediments i competències en cada cas.  
- Facilitar eines de treball, metodologies i suport a les unitats perifèriques.  
- Definir els objectius que han d'aconseguir les unitats perifèriques en el seu àmbit d'actuació.  
- Mantindre el flux d'informació adequat amb la representació dels treballadors.  
- Elaborar la memòria anual del Servei de Prevenció.  
0.9.7.6. Unitats perifèriques del Servei de Prevenció de Riscos Laborals  
- Valorar i promoure la integració de la prevenció en el sistema general de gestió en el seu àmbit d'actuació, assistint i assessorant la persona responsable de centre a tots els nivells jeràrquics de l'organització per a l'eficaç consecució de l'esmentada integració.  
- Proporcionar a la persona responsable de centre i als Comités de Seguretat i Salut l'assessorament i suport que precise en tot el concernent a la prevenció de riscos laborals i referent a:  
a) L'avaluació dels factors de risc que puguen afectar la seguretat i la salut del personal.  
b) La planificació de l'activitat preventiva i la determinació de les prioritats en l'adopció de les mesures preventives i la vigilància de la seua eficàcia.  
c) La informació i formació dels treballadors;  
d) La prestació dels primers auxilis i plans d'emergència;  
e) La vigilància de la salut dels treballadors en relació amb els riscos derivats del treball.  
- Realitzar les programacions anuals d'activitats preventives d'acord amb les directrius de la unitat central del Servei de Prevenció de Riscos Laborals i tenint en compte les consideracions realitzades per les persones responsables del centre i pels comités de seguretat i salut.  
  
- Col·laborar amb la persona responsable del centre en l'elaboració dels procediments concretant els requisits preventius aplicables a la realització de l'activitat.  
- Elaborar la memòria de l'activitat preventiva del seu àmbit d'actuació.  
- Avaluar els riscos en els centres del seu àmbit, fer la proposta de planificació de les mesures correctores i preventives que se'n deriven.  
  
- Revisar l'avaluació corresponent a aquells llocs de treball afectats quan s'hagen detectat danys a la salut del personal o s'haja apreciat per mitjà dels controls periòdics, inclosos els relatius a la vigilància de la salut, que les activitats de prevenció poden ser inadequades o insuficients.  
- Informar i formar el personal en funció dels riscos identificats en el seu lloc de treball.  
- Dur a terme la vigilància de la salut dels treballadors en relació amb els riscos derivats del lloc de treball.  
- Col·laborar en la implantació dels plans d'emergència dels centres del seu àmbit.  
- Investigar les causes dels danys per a la salut d'acord amb els procediments establits.  
- Realitzar controls periòdics de les condicions de treball dels centres del seu àmbit d'actuació, d'acord amb el que s'ha previst en la planificació de l'activitat preventiva.  
- Mantindre un flux d'informació adequat amb la representació dels treballadors.  
6.3. Òrgans de coordinació de la Conselleria de Sanitat Universal i Salut Pública en matèria de prevenció de riscos laborals  
6.3.1. Comissió Tècnica per a la Gestió de la Prevenció de Riscos Laborals de la Conselleria de Sanitat Universal i Salut Pública (CTGPRL)  
És l'òrgan en el qual la persona que ostenta la titularitat de la Conselleria de Sanitat Universal i Salut Pública delega l'assessorament i presa de decisions en matèria de prevenció de riscos laborals, amb la finalitat d'analitzar els factors que poden influir sobre les condicions de treball des d'un punt de vista multidisciplinari, i de fer propostes d'actuació als òrgans de direcció en els casos que considere convenient. Dins d'aquesta Comissió, s'hauran d'establir mesures de coordinació amb els òrgans previstos per a actuar en situacions d'urgència i emergències que afecten la seguretat i salut del personal.  
7.4.5.7. Estructura  
La Comissió Tècnica per a la Gestió de la Prevenció de Riscos Laborals està constituïda de manera permanent per:  
- Una persona representant i designada per cadascun dels òrgans superiors (consellera o conseller i secretària o secretari autonòmic), i de nivell directiu (sotssecretària o sotssecretari i direccions generals).  
  
- Persona que ostente la prefectura del Servei de Prevenció de Riscos Laborals o persona en qui aquesta delegue.  
A més, podran participar en les reunions, segons els temes que es vagen a debatre:  
- Persones responsables d'altres àrees funcionals.  
- Personal del Servei de Prevenció de Riscos Laborals.  
- Personal assessor, intern i extern, necessari per a l'anàlisi dels temes que s'hagen de debatre.  
6.7.3.9. Funcions  
a) Unificar criteris preventius aplicables a tota la Conselleria i transmetre'ls a les comissions tècniques per a la gestió de la prevenció departamental.  
b) Prendre decisions sobre propostes de mesures preventives d'abast general o sobre les quals, per la seua magnitud i importància, excedeixen les capacitats i competències de les comissions tècniques per a la gestió de la prevenció departamental.  
c) Garantir l'equitat en matèria de prevenció de riscos laborals.  
  
d) Adoptar decisions i transmetre instruccions d'actuació en situacions greus, sobrevingudes, d'urgència i d'emergència.  
2.1.4.3. Funcionament  
La Comissió establirà les seues pròpies normes de funcionament i es reunirà, almenys, una vegada a l'any, i amb caràcter extraordinari quan es considere oportú o les circumstàncies ho facen necessari.  
En allò no previst en els apartats anteriors es regirà pel que es disposa en la normativa vigent en matèria de funcionament dels òrgans col·legiats.  
6.3.2. Comissió Tècnica per a la Gestió de la Prevenció de Riscos Laborals d'àmbit departamental (CTGPRL-D)  
És l'òrgan en el qual la gerència del departament delega l'assessorament en matèria de prevenció de riscos laborals, amb la finalitat d'analitzar els factors que poden influir sobre les condicions de treball des d'un punt de vista multidisciplinari, prendre les decisions necessàries, en el seu àmbit de competències, i fer propostes d'actuació als òrgans de direcció, en els casos que, per la seua magnitud i importància, excedisquen les seues capacitats i competències. S'establirà una Comissió per cada departament de salut i institucions no departamentals amb gestió pròpia (Centres de Salut Pública, Centre de Transfusions, SES, HACLES,?).  
Estarà integrada en el Consell de Direcció del departament, o del Centre de gestió pròpia que corresponga.  
4.4.6.3. Estructura  
La Comissió Tècnica per a la Gestió de la Prevenció de Riscos Laborals (CTGP-D) d'àmbit departamental està constituïda de manera permanent per:  
- Gerència del departament de salut, o direcció de centre de gestió pròpia.  
- Equip directiu de la gerència del departament de salut o de la direcció de centre de gestió pròpia.  
- Coordinadora o coordinador de la unitat perifèrica de l'àmbit que corresponga.  
A més, podran participar en les reunions, segons els temes que es vagen a debatre, les persones següents:  
- Persones responsables d'altres àrees funcionals.  
- Altres persones de la unitat perifèrica del Servei de Prevenció de Riscos Laborals.  
- Personal de la unitat central del Servei de Prevenció de Riscos Laborals.  
- Assessors, interns o externs, necessaris per a abordar els temes que s'hagen de debatre.  
- Delegats de prevenció del departament o centre no departamental.  
  
4.1.2.4. Funcions  
a) Assumir les decisions preses en el si de la Comissió Tècnica per a la Gestió de la Prevenció de Riscos Laborals de la Conselleria de Sanitat Universal i Salut Pública  
b) Estudiar i analitzar les propostes d'actuació preventiva fetes per la unitat perifèrica, la unitat central o el Comité de seguretat i salut del departament.  
c) Prendre decisions sobre les propostes d'actuació preventiva, acceptar-les, refusar-les o sol·licitar estudis complementaris, si es considera que la proposta no està suficientment justificada.  
d) Comunicar a la Comissió Tècnica per a la Gestió de la Prevenció de Riscos Laborals de la Conselleria de Sanitat Universal i Salut Pública les situacions que siguen d'abast general o que, per la seua magnitud i importància, excedisquen les capacitats i competències de les comissions departamentals.  
e) Informar a la unitat central del Servei de Prevenció de Riscos Laborals de la convocatòria de les reunions i dels continguts a tractar.  
  
f) Comunicar a la unitat central del Servei de Prevenció de Riscos Laborals les decisions o acords adoptats després de cada reunió.  
g) Informar al Comité de Seguretat i Salut de les decisions adoptades, per mitjà de les persones representants de la direcció, en les reunions regulars de l'esmentat Comité.  
h) Fer el seguiment de les decisions adoptades per la pròpia Comissió i establir les correccions necessàries en cas que existisquen desviacions o dificultats per a complir-les.  
6.6.8.7. Funcionament  
La CTGPRL departamental establirà les seues pròpies normes de funcionament i es reunirà, almenys, una vegada a l'any, i amb caràcter extraordinari quan es considere oportú o les circumstàncies ho facen necessari.  
En allò no previst en els apartats anteriors es regirà pel que es disposa en la normativa vigent en matèria de funcionament dels òrgans col·legiats.  
6.4. Òrgans de consulta i participació interns de la Conselleria de Sanitat Universal i Salut Pública  
La representació dels treballadors en matèria de prevenció de riscos s'articula a través de l'estructura següent, d'acord amb el Decret 109/2013, de 26 de juliol, del Consell, pel qual s'aprova el Reglament orgànic i funcional de l'Institut Valencià de Seguretat i Salut en el Treball i es modifica el Decret 123/2001, de 10 de juliol, del Consell, pel qual es va aprovar el Reglament dels serveis de prevenció de riscos laborals en l'àmbit de l'Administració de la Generalitat i els seus organismes autònoms:  
6.4.1. Comissió Sectorial de Seguretat i Salut Laboral de la Conselleria de Sanitat Universal i Salut Pública  
S'estableix una Comissió Sectorial de Seguretat i Salut Laboral del sector sanitari públic.  
La composició i la periodicitat de les reunions d'aquesta comissió es regulen en el Decret 123/2001, de 10 de juliol, del Govern Valencià, pel qual s'aprova el Reglament dels serveis de prevenció de riscos laborals en l'àmbit de l'administració de la Generalitat i els seus organismes autònoms.  
La Comissió Sectorial exercirà les funcions de coordinació i control pel que fa als comités de seguretat i salut, i tindrà, en particular, les funcions següents:  
a) Establir, en general, les prioritats d'actuació dels comités de seguretat i salut.  
b) Conéixer l'informe de valoració que realitze cada comité de seguretat i salut sobre la memòria i programació anual dels serveis de prevenció.  
c) Promoure el funcionament i desenvolupament dels comités, exercint funcions d'assessorament tècnic i informació per a aquests, i donant solució als problemes que transcendisquen d'aquest nivell.  
d) Conéixer els diferents plans de prevenció de cada comité de seguretat i salut, col·laborant amb aquests si s'estimara convenient.  
e) Promoure la difusió i divulgació dels continguts de la Llei de prevenció de riscos laborals i altra normativa sobre la matèria en el seu àmbit d'actuació, i proposar les mesures convenients per al seu compliment eficaç.  
f) Participar en l'elaboració, difusió, divulgació i coneixement de plans i programes generals de prevenció, així com en la seua posada en pràctica.  
g) Encarregar la realització d'estudis de caràcter general sobre la matèria.  
h) Elaborar un catàleg de drets i deures del personal en matèria de seguretat i salut laboral.  
i) Proposar el disseny d'un pla anual general de formació, per als delegats i les delegades de prevenció i per al personal del sector, que puga garantir en un futur una protecció eficaç davant dels riscos laborals.  
j) Rebre informació, per part de les respectives unitats administratives de la Conselleria competents en matèria de formació, sobre la selecció i organització dels cursos que s'estimen necessaris.  
  
k) Elevar a la Comissió Paritària de Seguretat i Salut en el Treball les propostes rebudes dels comités de seguretat i salut que aquests consideren necessàries per a una millora de les condicions de treball.  
La comissió es reunirà, almenys, una vegada cada semestre de forma ordinària, i extraordinàriament, sempre que ho sol·licite alguna de les parts.  
6.4.2. Comités de seguretat i salut dels departaments  
S'estableix un comité de seguretat i salut per cada departament de salut.  
D'acord amb el previst en la normativa, els comités de seguretat i salut tindran les següents funcions i competències:  
a) Participar en l'elaboració, posada en pràctica i avaluació dels plans i programes de prevenció de riscos en l'àmbit de l'administració que corresponga. A aquest efecte, en els comités es debatran, abans de la seua posada en pràctica i pel que fa a la seua incidència en la prevenció de riscos, els projectes en matèria de planificació, organització del treball i introducció de noves tecnologies, organització i desenvolupament de les activitats de protecció i prevenció, i projecte i organització de la formació en matèria preventiva.  
b) Promoure iniciatives sobre mètodes i procediments per a l'efectiva prevenció dels riscos, per a la qual cosa es proposarà a l'Administració la millora de les condicions o la correcció de les deficiències existents.  
c) Elaborar semestralment un informe sobre les activitats realitzades, que es remetrà a la Comissió Sectorial de Seguretat i Salut en el Treball corresponent.  
d) Conéixer directament la situació relativa a la prevenció de riscos en els centres de treball, i realitzar a aquest efecte les visites que estime oportunes.  
e) Conéixer els documents i informes relatius a les condicions de treball que siguen necessaris per al compliment de les seues funcions, així com els procedents de l'activitat del servei de prevenció corresponent, si s'escau.  
f) Conéixer i analitzar els danys produïts en la salut o en la integritat física del personal, a fi de valorar-ne les causes i proposar les mesures preventives oportunes.  
g) Conéixer i analitzar els danys produïts en la salut o en la integritat física del personal a fi de valorar-ne les causes i proposar les mesures preventives oportunes, a més de disposar d'accés a tota la informació, amb les limitacions previstes en l'apartat 4 de l'article 22 de la Llei de prevenció de riscos laborals, relativa a les contingències professionals derivades a les mútues i als resultats de les seues resolucions. Conéixer i informar la memòria i la programació anual dels serveis de prevenció.  
  
6.5. Òrgan de consulta i participació extern a la Conselleria de Sanitat Universal i Salut Pública  
La Comissió Paritària de Seguretat i Salut en el Treball és l'òrgan de participació institucional de l'Administració de la Generalitat en matèria de seguretat i salut, l'àmbit de la qual s'estén a totes les dependències i centres de treball de l'Administració de la Generalitat i els seus organismes autònoms.  
La composició d'aquest òrgan i la periodicitat de les seues reunions estan contingudes en el Decret 123/2001, de 10 de juliol, del Govern Valencià, pel qual s'aprova el Reglament dels serveis de prevenció de riscos laborals en l'àmbit de l'Administració de la Generalitat i els seus organismes autònoms.  
  
7. Gestió de l'activitat preventiva  
L'article 16 de la Llei de prevenció de riscos laborals estableix que els instruments essencials per a la gestió i l'aplicació del Pla de Prevenció de Riscos, són l'avaluació de riscos laborals i la planificació de l'activitat preventiva, que es poden dur a terme per fases de manera programada.  
En compliment d'aquest precepte legal, la Conselleria de Sanitat Universal i Salut Pública estableix com a activitats fonamentals per a l'aplicació del present pla de prevenció, l'avaluació de riscos i la planificació de l'activitat preventiva, que s'implementaran segons els procediments elaborats a tal fi, els quals formen part del Manual de Gestió Preventiva.  
Tots els procediments, instruccions i informes que formen part del Manual de Gestió Preventiva de la Conselleria de Sanitat Universal i Salut Pública estaran disponibles en la pàgina web d'aquesta conselleria.  
7.1. Avaluació de riscos  
L'avaluació de riscos, segons estableix l'article 3 del RD 39/97, pel qual s'aprova el Reglament dels serveis de prevenció, és el procés dirigit a estimar la magnitud d'aquells riscos que no s'hagen pogut evitar, mitjançant l'obtenció de la informació necessària perquè la Conselleria de Sanitat Universal i Salut Pública, a través de les persones responsables de centres, puga prendre una decisió apropiada sobre la necessitat d'adoptar mesures preventives i, en tal cas, sobre el tipus de mesures que s'han d'adoptar.  
El Servei de Prevenció de Riscos Laborals de la Conselleria de Sanitat Universal i Salut Pública, per mitjà de les seues unitats perifèriques, realitza les avaluacions de riscos dels seus centres utilitzant el procediment d'avaluació basat en la metodologia desenvolupada per l'Institut Nacional de Seguretat, Salut i Benestar en el Treball.  
7.2. Planificació de l'activitat preventiva  
En els casos en què el resultat de les avaluacions pose de manifest situacions de risc, la Conselleria de Sanitat Universal i Salut Pública, per mitjà dels responsables dels centres avaluats, planificarà l'activitat preventiva que procedisca, a fi d'eliminar o controlar i reduir aquests riscos, per a la qual cosa se seguiran els principis de l'acció preventiva establits en l'article 15 de la Llei de prevenció de riscos laborals.  
En la planificació s'establiran prioritats, s'hi inclouran els recursos necessaris per a complir les mesures establides, les persones responsables d'executar-les, els terminis recomanats per a l'execució i les mesures de control per al seu seguiment.  
7.3. Formació i informació  
La Conselleria de Sanitat Universal i Salut Pública considera fonamental la formació i informació de tot el seu personal en matèria de prevenció de riscos laborals.  
Per a això, sobre la base dels articles 18 i 19 de la Llei de prevenció de riscos laborals, disposarà d'un pla general d'informació i formació en prevenció de riscos laborals per a les treballadores i els treballadors del sector sanitari públic que serà sotmés a l'aprovació de la Comissió Sectorial de Seguretat i Salut.  
7.4. Recerca dels danys a la salut  
De conformitat amb l'article 16.3 de la Llei 31/1995, de prevenció de riscos laborals, en els casos en què es produïsca un dany per a la salut dels treballadors, s'efectuarà la investigació d'aquests per mitjà del Servei de Prevenció de Riscos Laborals.  
La Conselleria disposa d'un procediment de comunicació i investigació d'accidents.  
7.5. Vigilància de la salut  
La CSUSP garantirà a tot el personal al seu servei la vigilància periòdica del seu estat de salut en funció dels riscos inherents al treball, segons estableix l'article 22 de la Llei 31/1995 de prevenció de riscos laborals. Aquesta activitat sanitària es desenvoluparà segons el que estableix l'article 37.3 del Reial decret 39/1997, pel qual s'aprova el Reglament dels serveis de prevenció.  
Per a això, la Conselleria ha elaborat, prèvia consulta amb els representants del personal, el Procediment per a la realització de la vigilància de la salut individual, el Protocol específic de vigilància de la salut per a personal exposat a medicaments perillosos, així com un informe amb els supòsits i situacions que requereixen una vigilància de la salut amb caràcter obligatori.  
7.6. Mesures d'emergència  
La Conselleria de Sanitat Universal i Salut Pública, sobre la base del que s'estableix en l'article 20 de la Llei 31/1995 de prevenció de riscos laborals, així com en el RD 393/2007 pel qual s'aprova la Norma bàsica d'autoprotecció dels centres, establiments i dependències dedicats a activitats que puguen donar origen a situacions d'emergència i el Decret 222/2009 del Consell, pel qual s'aprova la Norma sobre plans d'autoprotecció i mesures d'emergència, que conté els requisits mínims que hauran de complir en la matèria els centres de treball de la Comunitat Valenciana en què es presten serveis sanitaris, ha anat desenvolupant activitats encaminades a garantir la seguretat i salut dels seus empleats en matèria de mesures d'emergència.  
  
Per a això, s'ha elaborat el Procediment d'elaboració i implantació de plans d'autoprotecció i mesures d'emergència.  
7.7. Coordinació d'activitats empresarials  
La Conselleria de Sanitat Universal i Salut Pública, sobre la base del que s'estableix en l'article 24 de la Llei 31/1995 de prevenció de riscos laborals i normativa de desenvolupament, ha realitzat activitats encaminades a la coordinació empresarial en matèria preventiva, amb aquelles empreses externes que presten serveis en les instal·lacions gestionades per la pròpia Conselleria, així com amb els organismes, institucions o empreses privades, en què hi ha personal pertanyent a la Conselleria que desenvolupa les seues les seues tasques.  
Per a això, ha desenvolupat el Procediment de coordinació d'activitats empresarials.  
7.8. Protecció dels treballadors especialment sensibles a determinats riscos  
De manera específica, la Conselleria de Sanitat Universal i Salut Pública garantirà la protecció del personal que, per les pròpies característiques personals o l'estat biològic conegut, inclosos aquells que tinguen reconeguda la situació de discapacitat física, psíquica o sensorial, siguen especialment sensibles als riscos derivats del treball i la protecció de la maternitat, tal com estableixen els articles 25 i 26 de la Llei 31/1995 de prevenció de riscos laborals.  
Per a això, ha desenvolupat el Procediment de protecció a la maternitat.  
7.9. Documentació  
Els responsables del centre mantindran a la disposició de l'autoritat laboral o sanitària la documentació a la qual fa referència l'article 23 de la Llei 31/1995 de prevenció de riscos laborals, així com l'exigida en la normativa específica de desenvolupament i aplicació.  
  
D'altra banda, la documentació amb què se suporta el sistema de gestió preventiva, es mantindrà i estarà a la disposició de tot el personal de l'organització en la pàgina web de la Conselleria de Sanitat Universal i Salut Pública.  
  
8. Control del sistema de prevenció de riscos laborals  
8.1. Mesura i supervisió dels resultats  
La Conselleria de Sanitat Universal i Salut Pública, per mitjà del Servei de Prevenció de Riscos Laborals, inclourà en la seua programació anual les activitats o accions que s'hagen de desenvolupar per a la implantació, aplicació i control del Pla de prevenció.  
8.2. Registres  
La Conselleria definirà en els seus procediments quins són els registres que s'han d'utilitzar per a cadascuna de les operacions previstes i quina és la persona encarregada d'emplenar-los i conservar-los, de manera que es puguen consultar fàcilment i es garantisca la correcta custòdia i confidencialitat, de conformitat amb la Llei orgànica 15/1999, de 13 d'abril, de Protecció de dades de caràcter personal  
8.3. Auditories  
Les auditories del sistema de prevenció de riscos laborals es realitzaran conformement a l'article 12 Decret 123/2001, de 10 de juliol, del Govern Valencià, pel qual s'aprova el Reglament dels serveis de prevenció de riscos laborals en l'àmbit de l'Administració de la Generalitat Valenciana i els seus organismes autònoms.  
Els resultats de les auditories del sistema es registraran, i s'informarà als òrgans de direcció de la Conselleria de Sanitat Universal i Salut Pública, així com a la Comissió Sectorial de Seguretat i Salut.  
8.4. Memòria anual de les activitats preventives  
La memòria anual del Servei de Prevenció de Riscos Laborals informarà sobre les activitats desenvolupades i el grau de compliment dels objectius definits.  
S'elaborarà a partir de les dades registrades de l'activitat realitzada pel personal tècnic i sanitari de les diferents unitats perifèriques i Unitat Central que integren el Servei de Prevenció de Riscos Laborals, amb caràcter global.  
Cada unitat perifèrica elaborarà al seu torn una anàlisi de l'activitat desenvolupada en cadascun dels departaments del seu àmbit.  
  
9. Gestió del Pla  
9.1. Elaboració, aprovació i distribució del pla  
La Unitat Central de l'SPRL elabora el present Pla de prevenció de la CSUSP, de conformitat amb l'Acord de 24 de març de 2017, del Consell, pel qual s'aprova el Pla prevenció de riscos laborals de l'Administració de la Generalitat, que ha sigut sotmés a consulta i participació davant la Comissió Sectorial de Seguretat i Salut de la CSUSP.  
  
Posteriorment a l'aprovació per part de la persona titular de la Conselleria, s'informarà de la seua publicació a totes les gerències de departament, direccions i responsables de centres de la seua aprovació, així com als comités de seguretat i salut. A més, el Pla de prevenció estarà disponible en la pàgina web de la CSUSP per al coneixement de tot el personal.  
9.2. Modificacions i actualitzacions del pla  
La modificació del pla s'ha de dur a terme d'ofici, sempre que es produïsquen canvis substancials que afecten el contingut d'aquest, i com a mínim cada 4 anys.  
En les actualitzacions i millores del Pla de prevenció se seguirà el mateix procés previst en el punt anterior.